U-I-164/99
Natisni
Opravilna št.:
U-I-164/99
Datum odločitve:
30. 9. 1999
Objavljeno:
OdlUS VIII, 218
ECLI:
ECLI:SI:USRS:1999:U.I.164.99
Akt:
Zakon o davkih na motorna vozila (Uradni list RS, št. 52/99) (ZDMV)
Izrek:
Pobuda za začetek postopka za oceno ustavnosti Zakona o davkih na motorna vozila se zavrže.
Evidenčni stavek:
Ker pobudnica ni izkazala, da izpodbijani zakon neposredno posega v njen pravni položaj, je Ustavno sodišče pobudo zavrglo.
Geslo:
Izkazani pravni interes kot procesni pogoj za začetek postopka pred Ustavnim sodiščem na podlagi pobude.
Pravna podlaga:
Zakon o Ustavnem sodišču (ZUstS), 24., 25. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. U-I-189/98 z dne 21. 5. 1998 (OdlUS VII,90).
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Družba Simič &amp; Bohorič, d.o.o., Ljubljana
Datum vloge:
8. 7. 1999
Vrsta odločitve:
sklep
Vrsta rešitve:
zavrženje
Dokument:
US19669
Dokument v PDF obliki:
U-I-164-99.pdf
116 KB
Prenesite datoteko
U-I-164/99
30. 9. 1999
S K L E P
Ustavno sodišče je v postopku za preizkus pobude družbe Simič & Bohorič, d.o.o., Ljubljana, na seji dne 30. septembra 1999
s k l e n i l o :
Pobuda za začetek postopka za oceno ustavnosti Zakona o davkih na motorna vozila (Uradni list RS, št. 52/99) se zavrže.
O b r a z l o ž i t e v
1. Pobudnica meni, da je Zakon o davkih na motorna vozila (v nadaljevanju: ZDMV) v neskladju s 154. členom Ustave, saj naj bi začel veljati preden je bil tiskan oziroma še preden je bil izdan Uradni list, v katerem je bil objavljen. Zato ga izpodbija v celoti in predlaga njegovo odpravo. Svoj pravni interes oziroma poseg v svoj pravni položaj izkazuje s kopijo sklepa o vpisu v sodni register in kopijo prometnega dovoljenja, iz katerega izhaja, da je lastnica motornega vozila ter da je bilo motorno vozilo registrirano dne 24. 4. 1999.
2. Procesni pogoj za začetek postopka za oceno ustavnosti je izkazan pravni interes pobudnika. Po drugem odstavku 24. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) je ta podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Po ustaljeni praksi Ustavnega sodišča mora biti pravni interes neposreden in konkreten; ugoditev pobudnikovemu predlogu mora privesti do spremembe pobudnikovega pravnega položaja (tako na primer v sklepu št. U-I-189/98 z dne 21. 5. 1998, OdlUS VII, 90).
3. Ker je bil iz pobudničinih navedb razviden le splošen in abstrakten interes, ki glede na zgoraj navedeno ne zadošča za začetek postopka za oceno ustavnosti, je Ustavno sodišče pobudnico pozvalo, da pobudo dopolni tako, da bo razviden njen neposreden in konkreten pravni interes. Pobudnica je v odgovoru ponovno navedla, da je njen pravni interes izkazan s tem, da je lastnica motornega vozila. Glede na to, da je pobudnica postala lastnica motornega vozila pred 1. 7. 1999, ko je bil ZDMV uveljavljen, se njegove določbe za primer motornega vozila, registriranega dne 24. 4. 1999, katerega lastnica je, ne morejo uporabljati. Uporabile bi se lahko le v primeru, če bi pred 1. 7. 1999 sklenila eno od pogodb iz 17. člena ZDMV ali če bi ji bil davek odmerjen po drugem odstavku 3. člena ZDMV zaradi prodaje rabljenega avtomobila. Ker pobudnica tega ni izkazala, nima pravnega interesa za začetek postopka za oceno ustavnosti. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč - Korošec, Lojze Janko, Milojka Modrijan, dr. Lojze Ude, dr. Mirjam Škrk in dr. Dragica Wedam - Lukić. Sklep je sprejelo soglasno.
P r e d s e d n i k :
Franc Testen